รมว.แรงงานสั่งประกันสังคมเตรียมเตียงรองรับผู้ประกันตนติดโควิดระลอกใหม่ พร้อมย้ำขอให้เชื่อมั่นบริหารจัดการเตียงเพียงพอ และได้รับการรักษาฟรี
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า สถานการณ์ผู้ติดเชื้อโควิดมีจำนวนเพิ่มขึ้น กระทรวงแรงงาน ไม่ได้นิ่งนอนใจ สั่งการให้สำนักงานประกันสังคม เตรียมความพร้อมรองรับสถานการณ์ในเรื่องของบุคลากรทางการแพทย์ของโรงพยาบาลในเครือข่ายประกันสังคม การให้บริการทางการแพทย์แก่ผู้ประกันตนในระบบประกันสังคม มาตรา 33 และมาตรา 39 ที่ติดโควิด-19 ให้ได้รับการดูแลและรักษาฟรีได้ทันท่วงที พร้อมทั้งความพร้อมในการบริหารจัดการเตียง ซึ่งใช้รูปแบบ Hospitel เพื่อรองรับสถานการณ์ ในแต่ละวันจะมีผู้ประกันตนหมุนเวียนเข้าออกอยู่ตลอดเวลา ขณะเดียวกันสำนักงานประกันสังคมจะประสานหาเตียงสำรองเพิ่มเติม เพื่อให้สามารถรองรับการรักษาผู้ประกันตนได้อย่างเพียงพอ ขอให้ผู้ประกันตนมั่นใจกระทรวงแรงงาน และหน่วยงานที่เกี่ยวข้องจะสามารถให้การดูแลทุกคนที่ติดเชื้อโควิด-19 อย่างเท่าเทียม มีเตียงรองรับเพียงพอ เพื่อให้ได้รับการรักษาอย่างทันท่วงทีนายสุชาติ กล่าวย้ำว่า ลูกจ้าง/ผู้ประกันตนที่มีข้อสงสัยหรือหากติดเชื้อโควิด-19 ต้องการความช่วยเหลือ สามารถติดต่อได้ที่สายด่วนกระทรวงแรงงาน โทร 1506 กด 6 ที่พร้อมประสานสถานพยาบาล Hospitel เพื่อเป็นช่องทางรองรับบริการให้ผู้ประกันตนได้เข้าถึงการรักษา รวมทั้งเป็นช่องทางติดต่อให้กับผู้ประกันตนที่ไม่สามารถหาสถานที่ตรวจและสถานพยาบาลเข้ารับการรักษาในกรณีติดเชื้อได้ ซึ่งหลังการรับแจ้งเรื่องแล้ว เจ้าหน้าที่จะรีบประสานส่งตัวผู้ติดเชื้อ เข้าสู่ระบบการรักษาจะอยู่ที่โรงพยาบาล หรือ Hospitel ก่อนลำดับแรก โดยเน้นให้ผู้ประกันตนที่ป่วยกลุ่มสีเขียวเข้ารับการรักษาใน Hospitel